Wall Street Journalin kohujuttu Helsingin maanalaisesta tunneliverkostosta on innoittanut Venäjän median lukuisiin juttuihin, joissa ”suomalaisten vainoharhaista Venäjän-pelkoa” kommentoidaan värikkääseen sävyyn.

Venäläismediassa on ilkuttu Wall Street Journalin artikkelille Suomen puolustuksesta ja tunneleista. Kuva Suomenlinnaan vievästä tunnelista.­

Yhdysvaltalainen Wall Street Journal kertoi vastikään laajaa huomiota herättäneessä jutussaan, kuinka Suomi varautuu Venäjän uhkaan Helsingin alle rakennetun tunnelijärjestelmänsä avulla samaan aikaan, kun Venäjä valmistautuu järjestämään syyskuussa massiiviset Zapad 2017 -sotaharjoituksensa.

Venäjän mediassa tiedot Helsingin pommisuojista ja tunneliverkostosta on otettu vastaan kahdella tavalla. Osa jutuista on kirjoitettu humoristiseen sävyyn, mutta osa jutuista muistuttaa Venäjän sotavoimasta äärimmäisen suorin sanoin.

Esimerkiksi radio Sputnikin haastattelema sotilasasiantuntija Viktor Baranets kuvailee Helsingin tunnelisuunnitelmia ”vainoharhaisiksi”.

– Lännen aktiivinen propaganda Venäjän muodostamasta sotilaallisesta uhasta on synnyttänyt erilaista yhteiskunnallista skitsofreniaa Norjassa, Ruotsissa, ja nyt yhä enenevässä määrin myös Suomessa, Baranets sanoi.

– Minua huvittaa suomalaisten poliitikkojen ja kenraaleiden vakuuttelu siitä, että Venäjä mukamas aikoo pommittaa Helsinkiä. Minusta tuntuu, että sitä tehdään yhden päämäärän vuoksi: suomalaisissa poliittisissa ja sotilaallisissa piireissä vahvistuu mielipide, jonka mukaan täytyy mennä Naton siipien suojaan ja lakata olemasta neutraali, Baranets kuvaili.

Baranets sanoo olevansa kuitenkin varma, että Venäjän ystävällismielinen naapurisuhteiden linja on omiaan haihduttamaan moiset järjettömyydet suomalaisten mielestä.

– Kaivakoot vain luolia seudulta toiselle. He itse tulevat vielä nauramaan poliitikoille, jotka pelottelevat Suomen kansaa.

Radio Sputnikin toisessa jutussa ihmetellään niin ikään Helsingin tunneleita ja kysellään, ovatko suomalaiset sairastuneet psykoosiin.

– Tekisi mieli kysyä itsetyytyväisiltä suomalaissotureilta lapsellisen naiivi kysymys, että ystävät rakkaat, mitä vuosisataa nyt eletäänkään? Radio Sputnikin toimittaja Vladimir Bytshkov sanoi.

– Millaisilta pommituksilta teidän maanalaiset verkostonne suojaavat? Luuletteko te, että jostain venäläisestä museosta teidän rajoillenne raahataan ZIS-3, 76-millimetrinen tykki vuosimallia 1942?

Bytshkovin mukaan vaikuttaa siltä, että suomalaiset poliitikot ja sotilaat ovat sairastuneet psykoosiin.

– On tämä venäläisvastainen psykoosi kauhea tauti. Se ei ainoastaan tuhoa viimeisiäkin järjenkäytön rippeitä, vaan se tarttuu helposti poliitikolta poliitikolle ja mantereelta toiselle.

Bytshkovin mukaan tunneleiden kaivamisesta vaikuttaa tulleen jonkinlainen uusi suomalainen kansanhuvi tai urheiluharrastus.

– Suomalaisethan keksivät ensimmäisinä, että vaimoa voi käyttää urheiluvälineenä. Ja nykyisin vaimonkantokisoista on tullut jo kansainvälinen ilmiö. Ehkäpä tunnelinkaivuukin saavuttaa maailmanlaajuisen suosion, Bytshkov maalailee.

Bytshkovin mukaan Suomen sotilaallinen johto ei tunnu tajuavan, että Venäjän nykyiselle aseistukselle Helsingin maanalainen tunneliverkosto ei olisi este eikä mikään.

– Tekisi mieli neuvoa suomalaisia sotilaita lukemaan Venäjän Iskander-ohjusjärjestelmän kyvyistä. Ne muuten pystyvät tuhoamaan kokonaisen maan, ei vain yhtä kaupunkia. Kovan pommituksen alla kukaan ei jäisi enää eloon, suomalaisten suunnitelmista huolimatta, hän sanoi.

Venäjän hallituksen lehti Rossiiskaja Gazeta oli otsikoinut Helsingin tunneliverkostosta kertovan juttunsa ”Paniikki iski”. Dni.ru-sivuston otsikon mukaan ”Venäjän pelko ajoi suomalaiset maan alle”.

Venäjän duuman kansainvälisten asioiden valtiokunnan ensimmäinen varapuheenjohtaja Dmitri Novikov epäili puolestaan Life-uutissivustolle, että kyseessä on jonkinlainen näytös, jossa Suomi halaa esitellä olevansa valmis mahdollisimman suureen yhteistyöhön Naton kanssa.

Uutissivusto Hakasija Inform puolestaan kuvailee Wall Street Journalin juttua ja Helsingin tunneliverkoston hyödyntämisaikeita yhdeksi esimerkiksi venäläisvastaisen hysterian levittämisestä.

– Kaikki menee jo idiotismin puolelle. Suomen puolustusministeriöstä ilmoitettiin lehdelle, että kyseiset toimet ovat tarpeen Venäjän ja lännen välien kiristyessä. Jokainen maahan saa tehdä omalla alueellaan mitä haluaa. Mutta kuvitelkaa, kuinka paljon Suomen budjetista menee tähän systeemiin ja miellyttääköhän se kaikkia suomalaisia, uutissivusto ihmettelee.

Rossiiskij Dialog -nettisivusto puolestaan ilmoittaa, että kaikki suomalaiset tunnelit ovat voimattomia Venäjän ohjuksia vastaan.

– Venäjän taistelukärjet ovat kykeneviä tunkeutumaan kaikkein vahvimmankin betonirakenteen läpi. Ne kykenevät porautumaan maan sisälle 10-20 metrin syvyyteen ja tuhoamaan kolmen metrin paksuiset betonibunkkerin seinät, Rusdialog muistuttaa.

Myös Polit Expert -sivusto muistuttaa suomalaisia Venäjän aseistuksen tuhovoimasta. Uutissivusto on otsikoinut artikkelinsa näin: ”Tunnelit eivät pelasta: venäläiset bunkkeripommit yltävät suomalaisiin maan alle asti”. Sivuston haastatteleman sotilasasiantuntijan Aleksei Leonkovin mukaan Venäjällä on myös erikoispommeja, jotka voivat tunkeutua jopa satametrisen teräsbetonirakenteen läpi.

– Täytyy huomauttaa, että jos Suomen ja Venäjän välille tulisi sotilallinen vastakkainasettelu, jos sellainen ylipäätään olisi mahdollista, niin Venäjän bunkkeripommit saavuttavat helposti suomalaiset maan alta, sivuston toimittaja Grigori Pavlodubov kirjoittaa.

Samalla sivusto kuitenkin vakuuttaa, ettei Venäjällä ole mitään aikeita ryhtyä mihinkään sotilaallisiin toimiin Suomea vastaan ”ilman syytä”.

Gosnovosti-sivuston mukaan Helsingin maanalaiset tunnelit ja pommisuojat ovat puolestaan täysin turhat nykyaikana, sillä ”nykyaikaisia sotatoimia käydään aivan muilla metodeilla”.

Video:Tältä näyttävät Helsingin metron haamuasemat.